Nordjysk Dyreredning kører ud til alle henvendelser omkring dyr, der vanrøgtes eller mishandles. De giver nyt håb til dyr i nød, men nu er det slut. Dyreværnsforeningen har meddelt, at de ikke tager flere sager ind. Derfor opfordrer de alle til at kontakte andre organisationer, hvis de har kendskab til dyr, der lider. Begrundelsen for pausen er, at der ikke er god nok økonomi til fortsat at redde dyr. - Vi vil nu bruge et par måneder på at se, hvad der kan søges hjem af fonde, legater, bidrag, sponsorater og puljer, skriver de. Hvis de kan finde en løsning, åbner de op for dyreredningen igen. Hvis ikke bliver resten af deres midler givet videre til lignende organisationer. Nordjysk Dyreredning færdiggør igangværende sager og har stadig nogle dyr klar til adoption.

Referat:
Dyreværnsforeningen Nordjysk Dyreredning har smidt håndklædet i ringen. Der er ikke penge nok til at redde dyrene.